Document ID: 32001R2579

Κανονισμός (ΕΚ) αριθ. 2579/2001 της Επιτροπής
της 27ης Δεκεμβρίου 2001
περί τροποποιήσεως για τρίτη φορά του κανονισμού (ΕΚ) αριθ. 1209/2001 για παρέκκλιση από τον κανονισμό (ΕΚ) αριθ. 562/2000 για λεπτομερείς κανόνες εφαρμογής του κανονισμού (ΕΚ) αριθ. 1254/1999 του Συβουλίου όσον αφορά τα καθεστώτα αγοράς στη δημόσια παρέμβαση στον τομέα του βοείου κρέατος
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1254/1999 του Συμβουλίου, της 17ης Μαΐου 1999, για την κοινή οργάνωση της αγοράς στον τομέα του βοείου κρέατος(1), όπως τροποποιήθηκε τελευταία από τον κανονισμό (ΕΚ) αριθ. 2345/2001 της Επιτροπής(2), και ιδίως το άρθρο 38 παράγραφος 2, και το άρθρο 47 παράγραφος 8,
Εκτιμώντας τα ακόλουθα:
(1) Ο κανονισμός (ΕΚ) αριθ. 1209/2001 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 1922/2001(4), εισάγει ορισμένες παρεκκλίσεις από τον κανονισμό (ΕΚ) αριθ. 562/2000 της Επιτροπής(5) όπως τροποποιήθηκε τελευταία από τον κανονισμό (ΕΚ) αριθ. 1564/2001(6) για να αντιμετωπισθεί η έκτακτη κατάσταση των αγορών που απορρέει από τα γεγονότα που συνδέονται με τη σπογγώδη εγκεφαλοπάθεια των βοοειδών (ΣΕΒ) και την εκ των υστέρων εμφάνιση της επιζωοτίας του αφθώδους πυρετού.
(2) Η κατάσταση της αγοράς παραμένει ακόμη διαταραγμένη και χαρακτηρίζεται από αισθητή πτώση των τιμών. Επιπλέον, η προβλεπόμενη αύξηση της παραγωγής για το πρώτο τρίμηνο του 2002, που προκύπτει από την αναβολή της σφαγής των ζώων που διατηρούνται επί του παρόντος στα αγροκτήματα, θα ήταν δυνατόν να προκαλέσει νέες πτώσεις τιμών για ορισμένες κατηγορίες βοοειδών. Ενδείκνυται συνεπώς να παραταθεί η εφαρμογή των παρεκκλίσεων που προβλέπονται από τον κανονισμό (ΕΚ) αριθ. 1209/2001 κατά τη διάρκεια του πρώτου τριμήνου του 2002 και, συγχρόνως, να γίνουν ορισμένες προσαρμογές.
(3) Το ποσό της ειδικής πριμοδότησης όπως προβλέπεται στο άρθρο 4 του κανονισμού (ΕΚ) αριθ. 1254/1999 θα αυξηθεί για τα βοοειδή από 136 ευρώ σε 150 για το 2002. Πρέπει συνεπώς, ο αριθμός αυτός να εμφανίζεται και στη μείωση της τιμής (ανά ημιμόριο σφαγίου) μικρών ζώων προς πάχυνση (broutards).
(4) Πρέπει συνεπώς να τροποποιηθεί ο κανονισμός (ΕΚ) αριθ. 1209/2001.
(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης βοείου κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 1206/2001 τροποιείται ως εξής:
1. Το άρθρο 1 τροποποιείται ως εξής:
α) Η παράγραφος 3 αντικαθίσταται από το ακόλουθο κείμενο: "3. Κατά παρέκκλιση του άρθρου 4 παράγραφος 2 του κανονσμού (ΕΚ) αριθ. 562/2000, το ανώτατο βάρος σφαγίων που αφορά η προαναφερόμενη διάταξη είναι:
- 380 kg για τους τρεις πρώτους διαγωνισμούς του πρώτου τριμήνου του 2002 και
- 370 kg για τους δύο τελευταίους διαγωνισμούς του πρώτου τριμήνου του 2002.
Ωστόσο, μπορούν να αγορασθούν στην παρέμβαση σφάγια μεγαλυτέρου βάρους. Στην περίπτωση αυτή, η τιμή αγοράς πληρώνεται μόνο γι' αυτό το ανώτατο βάρος ή καλύτερα, στις περιπτώσεις των εμπροσθίων τεταρτημορίων, η τιμή αγοράς πληρώνεται μέχρι το 40 % της τιμής αγοράς του επιτρεπομένου ανωτάτου βάρους".
β) Η παράγραφος 4 αντικαθίσταται από το άκόλουθο κείμενο: "4. Κατά παρέκλιση του άρθρου 16 παράγραφος 2 του κανονισμού (ΕΚ) αριθ. 562/2000:
- για τον δεύτερο και τον πέμπτο διαγωνισμό του πρώτου τριμήνου του 2002, η προθεσμία παράδοσης είναι 24 ημερολογιακές ημέρες".
γ) Στην παράγραφο 7 τρίτη περίπτωση, ο αριθμός "68" που αναγράφεται στη δεύτερη φράση αντικαθίσταται από τον αριθμό "75".
2. Στο άρθρο 2, το δεύτερο εδάφιο αντικαθίσταται από το ακόλουθο κείμενο: "Εφαρμόζεται στους διαγωνισμούς που προκηρύσσονται το πρώτο τρίμηνο του 2002."
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 2002.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Δεκεμβρίου 2001.

Labels: 3
18
17